HPT บวกยาว 5 วันราคาพุ่ง 13% วิ่งแรงแซงพื้นฐานหลังผลงานปีนี้ส่อแววพลาดเป้า
HPT บวกยาว 5 วันราคาพุ่ง 13% วิ่งแรงแซงพื้นฐานหลังผลงานปีนี้ส่อแววพลาดเป้า โดยปิดภาคเช้าที่ระดับ 1.14 บาท บวก 0.08 บาท หรือ 7.88% สูงสุดที่ระดับ 1.20 บาท ต่ำสุดที่ระดับ 1.12 บาท มูลค่าการซื้อขาย 17.90 ล้านบาท
22 ต.ค. 2561

ผู้สื่อข่าวรายงานว่า ราคาหุ้น บริษัท โฮม พอตเทอรี่ จำกัด (มหาชน) หรือ HPT ปิดภาคเช้าที่ระดับ 1.14 บาท บวก 0.08 บาท หรือ 7.88% สูงสุดที่ระดับ 1.20 บาท ต่ำสุดที่ระดับ 1.12 บาท มูลค่าการซื้อขาย 17.90 ล้านบาท

ทั้งนี้ ราคาหุ้น HPT ปรับตัวเพิ่มขึ้นอย่างต่อเนื่อง 5 วันติด นับตั้งแต่ราคาหุ้นปิดที่ระดับ 1.01 บาท เมื่อวันที่ 11 ต.ค. 61 ที่ผ่าน หรือคิดเป็นการปรับตัวเพิ่มขึ้นกว่า 13% และทำจุดสูงสุดอีกครั้งในรอบกว่า 2 เดือน นับตั้งแต่ราคาหุ้นปิดที่ระดับ 1.14 บาท เมื่อวันที่ 9 ส.ค. 61
โดยปัจจัยที่คาดว่าส่งผลให้ราคาหุ้น HPT ปรับตัวเพิ่มขึ้นต่อเนื่อง คาดว่ามาจากก่อนหน้านี้ นางสาวนิจวรรณ เชาว์กิตติโสภณ กรรมการและผู้อำนวยการฝ่ายการตลาด HPT ออกมาย้ำถึงความมั่นใจว่ารายได้ของบริษัทในปี 61 จะสามารถเติบโต 10% จากระดับ 170.46 ล้านบาทในปีก่อน
ตามการรายงานข่าวก่อนหน้านี้ : นักลงทุนแห่เคาะขวา HPT ดันหุ้นพุ่ง 8% มูลค่าซื้อขายเฉียด 13 ลบ.ลุ้นผลงานครึ่งปีหลังโต
 
ทั้งนี้ จากการตรวจสอบข้อมูลของ “ข่าวหุ้นธุรกิจออนไลน์” พบว่า รายได้ของ HPT ในปีช่วงครึ่งแรกของปีนี้ อยู่ที่ระดับ 77.75 ล้านบาท ซึ่งหากคิดเป็นการเติบโตตามเป้าหมายที่ระดับ 10% เท่ากับว่าบริษัทต้องทำรายได้ในช่วงครึ่งหลังของปีอีกประมาณ 110 ล้านบาท จึงจะสามารถบรรลุการเติบโตได้ตามเป้าหมายที่วางไว้ที่ระดับ 187.50 ล้านบาท
ขณะเดียวกัน ในช่วงครึ่งปีแรก บริษัทมีกำไรสุทธิ 3.02 ล้านบาท เทียบกับกำไรสุทธิของปีก่อนที่ระดับ 21.07 ล้านบาท เท่ากับว่าบริษัทจะต้องทำกำไรสุทธิในช่วงครึ่งปีหลังอีกกว่า 19 ล้านบาท จึงจะสามารถรักษาอัตราการเติบโตของบริษัทได้
อย่างไรก็ตาม หากนำเอารายได้ที่เป็นประมาณการจำนวน 187.50 ล้านบาท มาคูนกับอัตรากำไรสุทธิ 3.89% (อ้างอิงจากกำไรสุทธิงวด 6 เดือนแรกปี 2561) จะเท่ากับว่าบริษัทจะมีกำไรทั้งปีที่ระดับ 7.29 ล้านบาท และเมื่อนำมาหารกับจำนวนหุ้นทั้งหมด จำนวนประมาณ 300 ล้านหุ้น จะได้อัตรากำไรต่อหุ้นที่ระดับ 0.024 บาท
ทั้งนี้ หากนำอัตรากำไรต่อหุ้น 0.024 บาท มาคูนกับ P/E ปัจจุบันที่ระดับ 29.95 เท่า จะได้ราคาเหมาะสมของหุ้น HPT ที่ระดับ 0.727 บาท ดังนั้นหากเทียบกับราคาบนกระดานขณะนี้ที่ระดับ 1.14 บาท เท่ากับว่าราคาหุ้นวิ่งเกินมูลค่าพื้นฐาน หรือคิดเป็นดาวไซต์ 36%